KOMISIJOS ATASKAITA EUROPOS PARLAMENTUI IR TARYBAI ANTROSIOS KARTOS ŠENGENO INFORMACINĖS SISTEMOS (SIS II) KŪRIMO PAŽANGOS ATASKAITA 2012 m. liepos mėn. – 2012 m. gruodžio mėn. /* COM/2013/0305 final */





KOMISIJOS ATASKAITA EUROPOS PARLAMENTUI IR TARYBAI ANTROSIOS KARTOS ŠENGENO INFORMACINĖS SISTEMOS (SIS II) KŪRIMO PAŽANGOS ATASKAITA 2012 m. liepos mėn. – 2012 m. gruodžio mėn. 1. Įžanga Šioje pažangos ataskaitoje aprašoma, koks darbas, kuriant antrosios kartos Šengeno informacinę sistemą (SIS II) ir rengiantis pereiti iš SIS 1+ į SIS II, buvo atliktas per antrąjį 2012 m. pusmetį. Ataskaita teikiama Tarybai ir Europos Parlamentui pagal 2008 m. spalio 24 d. Tarybos reglamento (EB) Nr. 1104/2008[1] ir 2008 m. spalio 24 d. Tarybos sprendimo 2008/839/TVR[2] dėl perėjimo iš Šengeno informacinės sistemos (SIS 1+) į SIS II 18 straipsnį. 2. Projekto statusas 2.1. Ataskaitiniu laikotarpiu padarytos pažangos apžvalga Iš 2012 m. antrąjį pusmetį vykusių bandymų matyti, kad padaryta didelė centrinės sistemos ir daugumos nacionalinių sistemų kūrimo pažanga. Todėl šiuo ataskaitiniu laikotarpiu užbaigti beveik visi techninio pasirengimo veiksmai, kuriais siekiama realiai perkelti duomenis. Tačiau, kad būtų padaryta ši pažanga, reikėjo įveikti keletą sunkumų: (1) išsamaus bandymo klausimu keletas valstybių narių per nustatytą laiką neįvykdė bandymo užbaigimo kriterijų, įskaitant nenumatytų aplinkybių laikotarpį. Reikėjo išspręsti neišspręstus klausimus ir iš naujo išbandyti susijusius aspektus ir daryti tai kartu su kitomis užduotimis, susijusiomis su svarbiu SIS II veikimo pradžios etapu (SIRENE funkciniu bandymu[3] ir ypač perkėlimo bendraisiais bandymais). Dėl to kilo didelė rizika bendram tvarkaraščiui. Nepaisant to dėl visų dalyvių lankstumo susijusios valstybės narės antrą 2013 m. sausio mėn. savaitę galėjo atlikti pakartotinius bandymus. (2) 2012 m. spalio mėn. Suomija pranešė, kad jos nacionalinį SIS II projektą kurti vėluojama; ji pranešė Komisijai, kad jos nacionalinė sistema nebus parengta anksčiau nei 2013 m. vasario mėn. Įvertinusi padėtį vietoje – Suomijoje – Komisija ir Bendro projekto valdyba (BPV) padėjo Suomijai nustatyti perspektyvą, kad nebūtų keičiama SIS II veikimo pradžios data. Bendrai nustatytas rizikos mažinimo sprendimas – laikinai įdiegti Suomijoje egzistuojančią išbandytą techninę priemonę, sutrumpintai vadinamą SIB[4], kurią jau įsidiegė kelios kitos valstybės narės. Suomija šiai priemonei suteikė pirmenybę ir kartu tęsė savo nacionalinį projektą. Komisija bei BPV ir toliau remia ir atidžiai stebi SIB priemonės pažangą. (3) SIRENE funkcinio bandymo klausimu trys valstybės narės (ir Suomija, kuri nedalyvavo bandyme dėl pirmiau nurodytų priežasčių) neįvykdė bandymo užbaigimo kriterijų ir joms suteikta galimybė testą pakartoti nuo 2013 m. sausio 28 d. Apskritai, problemas, su kuriomis susidūrė valstybės narės ir kurios galėjo kelti riziką bendram tvarkaraščiui, sušvelnino pagrindinių suinteresuotųjų subjektų tikslinis požiūris. Tai, kaip greitai ir veiksmingai išspręsta sudėtinga padėtis Suomijoje vėl įrodė, kad BPV teikia papildomos naudos. Bendrais veiksmais ir valstybių narių bendradarbiavimu su Komisija užtikrinta, kad centrinio projekto planai nepakito – laikomasi terminų ir biudžeto reikalavimų. Kita vertus, dėl rizikos mažinimo veiksmų smarkiai sumažėjo likusios nenumatytų atvejų galimybės. 2.2. Bandymo veikla Atlikus keletą bandymų, kuriais siekta išsiaiškinti, ar nacionalinės sistemos veikia tinkamai, ar tinkami veiklos rezultatai ir nacionalinių sistemų sąveika, šiuo ataskaitiniu laikotarpiu surengtas išsamus bandymas, kuris bus keletą kartų pakartotas 2013 m. pradžioje. Suomijoje būtini bandymai (atitikties bandymas, išsamus bandymas, SIRENE funkcinis bandymas) pagal planą B bus kiek įmanoma suderinti su pagrindine kartotinio bandymo veikla. (a) Išplėstiniai atitikties bandymai (IAB) Visos valstybės narės galiausiai atliko IAB, kurių tikslas – patikrinti, ar nacionalinės sistemos atitinka SIS II specifikacijas. Keturios likusios valstybės narės iki 2012 m. rugpjūčio mėn. sėkmingai atliko savo bandymus. Jie buvo būtini, kad sklandžiai praeitų išsamus bandymas. Tačiau, kaip minėta, Suomija atliks bandymus dar kartą. Eurojustas ir Europolas ketina atlikti IAB 2013 m. (b) Pirminis sistemų priimamasis bandymas (PSPB) 2012 m. kovo mėn. surengto PSPB rezultatai buvo teigiami ir parodė, kad centrinė ir atsarginė centrinė stotis yra atsparios ir veikia stabiliai. Tačiau reikėjo pakartotinių atsarginės stoties, esančios Sankt Johane prie Pongau, bandymų, kurie buvo sėkmingai surengti antroje 2012 m. pusėje. (c) Antrojo etapo bandymas 2012 m. gegužės mėn. surengtu antrojo etapo bandymu įrodyta, kad eksploatavimo sąlygomis centrinė sistema veikia stabiliai, patikimai ir našiai. Remdamasi teigiamu bandymo rezultato techniniu vertinimu ir patvirtinimu 2012 m. liepos 24 d. Bendrųjų reikalų taryba pažymėjo sėkmingą antrojo etapo vertinimo rezultatą. Buvo įvykdytos visos 2009 m. birželio mėn. Tarybos išvadose antrojo etapo bandymui nustatytos sąlygos. Komisija pranešė Europos Parlamentui apie teigiamus šio bandymo rezultatus. (d) Išsamus bandymas Išsamus bandymas buvo SIS II veikimo pradžios išankstinė techninė ir teisinė sąlyga[5]. Išsamaus bandymo tikslai: 1. patvirtinti, kad Komisija ir SIS 1+ dalyvaujančios valstybės narės užbaigė būtinus techninius darbus, susijusius su SIS II duomenų tvarkymu, ir 2. parodyti, kad SIS II veikimo rezultatų lygmuo bent atitinka SIS 1+ pasiektą lygmenį (kaip nurodyta teisiniame pagrinde). Atliekant išsamų bandymą SIS II sistema buvo vertinama visais aspektais. Tai reiškia, kad buvo bandomos nacionalinės sistemos, tinklas ir centrinė sistema. Bandymus kartu valdė valstybių narių bandymų administratoriai ir Komisijos bandymų administratorius. Bandymų atvejai buvo nustatyti išsamiame bandymų plane, kurį atitinkama Tarybos darbo grupė patvirtino 2012 m. gegužės 24 d. 2012 m. gegužės 30 d. Komisijai Nuolatinių atstovų komiteto (COREPER) posėdyje paskelbus deklaraciją, kad centrinė sistema yra parengta, išsamus bandymas vyko nuo 2012 m. birželio 1 d. iki 2012 m. rugpjūčio 22 d. Valstybės narės atliko bandymus susiskirsčiusios į keturias grupes (kiekvienoje grupėje dalyvavo nuo šešių iki septynių valstybių narių), o nedalyvaujančių valstybių narių duomenys buvo imituojami. Vėliau 2012 m. rugsėjo mėn. surengti papildomi bandymai, kad valstybės narės galėtų iš naujo išbandyti bandymo atvejus, kurie anksčiau nepavyko. Per visą išsamaus bandymo laikotarpį SIS II centrinė sistema veikė gerai ir stabiliai. Per pirmuosius bandymus pasitaikiusi klaida, apie kurią pagrindinis už sistemos sukūrimą atsakingas rangovas jau žinojo, buvo pašalinta vėliau per techninį centrinės sistemos atnaujinimą. Nacionaliniu lygmeniu apytiksliai pusė valstybių narių turėjo visiškai arba iš dalies atlikti pakartotinį išsamų bandymą ir, išskyrus keletą valstybių narių, sugebėjo sėkmingai tai padaryti per nustatytą nenumatytų atvejų laikotarpį. Galiausiai išsamų bandymą sėkmingai atliko 25 valstybės narės, nors šiam rezultatui pasiekti prireikė šešių bandymo etapų vietoj anksčiau numatytų keturių. Dviem valstybėms narėms (Lenkijai ir Šveicarijai) liko iš naujo atlikti vieną bandymo atvejį, o kitoms dviem (Danijai ir Suomijai) reikia iš naujo atlikti visus bandymo etapus. Belgija, kad panaikintų išlygą, nustatytą jos bandymo rezultatui, taip pat paprašė leisti iš dalies pakartoti išsamų bandymą. Kadangi šį ataskaitinį pusmetį buvo neįmanoma rasti tinkamo laiko, papildomus bandymus numatyta atlikti 2013 m. sausio mėn. antrą savaitę. (e) SIRENE funkcinis bandymas Perėjimo teisės aktuose nustatyta, kad SIS 1+ dalyvaujančios valstybės narės atlieka papildomos informacijos bandymus (SIRENE funkcinis bandymas). Už šį bandymą atsako valstybės narės. Tačiau Komisija ne tik suteikė bandymui atlikti būtiną centrinę sistemą ir ryšių infrastruktūrą, bet ir toliau rėmė valstybių narių parengiamuosius darbus kartu su jomis peržiūrėdama keitimosi duomenimis tarp SIRENE biurų technines specifikacijas ir rengdama išsamius bandymų aprašymus. Sėkmingai atlikus SIRENE junglumo bandymą, antrą 2012 m. pusmetį surengtas SIRENE funkcinis bandymas. Trys valstybės narės (ir Suomija, kai bus pasirengusi ir, pageidautina, kartu su kitomis valstybėmis narėmis) turi pakartoti bandymą; jį atlikti numatyta savaitę, kuri prasideda 2013 m. sausio 28 d. 2.3. Pasirengimas perkėlimui iš SIS 1+ į SIS II 2.3.1. Techninis pasirengimas Komisijos pateiktas keitiklis yra svarbiausias laikinosios perėjimo architektūros, kuri leis SIS 1 duomenis perkelti į naująją sistemą, elementas, kuris užtikrins nuoseklius centrinės SIS II ir SIS 1+ (C.SIS) techninio aptarnavimo tarnybos ryšius[6]. Bandymo atsakomybę dalijasi Europos Komisija ir Prancūzija, kuri užtikrina SIS 1+ veikimą. Keitiklis sėkmingai išbandytas tiek su SIS1+, tiek SIS II. 2012 m. rugpjūčio 21 d. pagal nustatytą tvarkaraštį atliktas keitiklio visiško funkcinio integravimo bandymas ir patvirtinta, kad keitiklis gali tinkamai konvertuoti pranešimus (perspėjimus) abiem kryptimis iš vienos sistemos į kitą, naudojant bendrai suderintas specifikacijas. Dauguma išaiškintų palyginti nedidelių problemų buvo pašalintos per ataskaitinį laikotarpį. Paskutinį bandymą planuojama atlikti 2013 m. sausio mėn. 2012 m. gruodžio 11 d. užbaigti sąveikos bandymai (anksčiau nei nustatyta tvarkaraštyje). Rezultatai tvirtinimui perduoti į C.SIS ir bus žinomi sausio pradžioje. Užbaigus keitiklio bandymus, antrą 2012 m. pusmetį vyko perkėlimo bendrieji bandymai – pradžioje juose dalyvavo nedidelis skaičius valstybių narių, bet vėliau prisijungė visos perkėlime dalyvaujančios valstybės narės. Ribotos apimties perkėlimo bendrasis bandymas davė svarbių rezultatų ir sukaupta patirties visuotiniam perėjimo bendrajam bandymui. Dabar centrinis SIS II projekto padalinys ir perkėlime dalyvaujančios valstybės narės atliko bent po vieną bendrąjį bandymą, įskaitant veikimo pradžios bandymą. Kitas žingsnis bus duomenų perkėlimas iš SIS 1 į SIS II realiuoju laiku, kuris prasidės 2013 m. pradžioje. Komisija toliau glaudžiai bendradarbiauja su valstybėmis narėmis, rengdama perėjimo vadovą – rašytinį dokumentą, kuriame išsamiai aprašomi veiksmai, nustatyti perėjimo plane. Jame taip pat apibrėžtos pareigos ir atsakomybė viso proceso metu ir pateiktas išsamus perėjimo tvarkaraštis. Perėjimo vadovas paskutinį kartą atnaujinamas remiantis ribotos apimties ir visuotinio perėjimo bendrųjų bandymų rezultatais. Siekiant užtikrinti sklandų perėjimą į SIS II Komisija papildomai rėmė valstybių narių iniciatyvas spartinti duomenų valymo veiklą, t. y. išvalyti iš SIS 1 duomenų bazės nenuoseklius, neišsamius arba pasenusius perspėjimus. 2.3.2. Teisinė sistema 2012 m. gegužės mėn. Komisija pasiūlė iš dalies pakeisti teisinę sistemą, reglamentuojančią faktinį duomenų perkėlimą (vadinamuosius perėjimo teisės aktus). Vykstant konsultavimosi procedūrai Europos Parlamentas 2012 m. lapkričio 20–22 d. plenarinėje sesijoje paskelbė teisėkūros rezoliuciją. 2012 m. gruodžio 30 d. įsigaliojo Tarybos gruodžio 20 d. priimta nauja redakcija[7] ir taip užtikrinta techniškai optimizuota perėjimo proceso teisinė sistema ir papildomos su perėjimo veikla susijusios techninės paramos nacionaliniams projektams galimybė. 2012 m. keturis kartus posėdžiavęs SIS-VIS komitetas[8] (SIRENE sudėties) peržiūrėjo, atnaujino ir suderino peržiūrėto SIS II SIRENE vadovo ir kitų SIS II įgyvendinimo priemonių tekstą. Atitinkamą Komisijos įgyvendinimo sprendimą numatoma priimti prieš pradedant veikti SIS II. 2.4. SIS II tinklas Operacijų vykdymo tikslais valstybės narės su tolimojo ryšio tinklu sujungtos ir pagrindinėmis, ir atsarginėmis sąsajomis; taip užtikrinamas saugus centrinės ir nacionalinių sistemų ryšys. Ataskaitiniu laikotarpiu toliau buvo atnaujinama kelių valstybių narių atsarginių sąsajų veikla. Šiuo ataskaitiniu laikotarpiu vyko keletas bandymų, per kuriuos buvo persijungiama iš pagrindinės į atsargines sistemas ir atgal. Visi šie bandymai įvykdyti sėkmingai. SIS II teisės aktuose aprašyta ryšių infrastruktūra, skirta SIS II duomenims ir SIRENE biurų keitimuisi duomenimis[9]. Valstybėms narėms patvirtinus SIS II SIRENE pašto tolesnio perdavimo funkcijos technines specifikacijas, Komisija užbaigė viešųjų pirkimų procedūras. Pašto tolesnio perdavimo funkcija įdiegta 2012 m. pirmąjį pusmetį; ji buvo išbandyta surengus vadinamuosius SIRENE pagrindinius junglumo bandymus, kuriems Komisija skyrė keturis laikotarpius, per kuriuos valstybės narės turėjo atlikti minėtus bandymus. Paskutinis etapas vyko 2012 m. rugsėjo 4 ir 5 d. Bandymus išlaikė visos 11 dalyvaujančių valstybių narių. 2.5. Saugumas Antram šifravimo sluoksniui skirtą techninį sprendimą, skirtą SIS II tinklo saugumui dar labiau stiprinti, išsamiai ir sėkmingai 2012 m. rugsėjo mėn. išbandė Vokietija ir Austrija. SIS-VIS komitetas patvirtino techninio sprendimo diegimą; jis jau pradėtas diegti, o diegimo procesą ketinama užbaigti 2013 m. vasario mėn. 3. Valdymas 3.1. Finansiniai aspektai 3.1.1. SIS II biudžetas Iki ataskaitinio laikotarpio pabaigos Komisijos bendri biudžeto įsipareigojimai SIS II projektui nuo 2002 m. buvo 167 632 518 EUR. Sudarytos sutartys dėl įgyvendinamumo tyrimų, centrinės SIS II sukūrimo, aptarnavimo ir kokybės užtikrinimo, SIS II tinklo, pasirengimo operacijų valdymui Strasbūre, saugumo, pasirengimo biometrinių duomenų srityje, ryšių ir ekspertų komandiruočių išlaidų. Iš šios sumos 128 372 295 EUR faktiškai išmokėti nuo 2002 m. iki 2012 m. gruodžio mėn. pabaigos. Daugiausia išlaidų skirta kūrimui (70 792 838 EUR), tinklui (30 375 617 EUR), aptarnavimui ir kokybės užtikrinimui (12 612 386 EUR) bei pasirengimui operacijų valdymui Strasbūre ir Sankt Johane prie Pongau (9 309 334 EUR). 3.1.2. Papildomas valstybėms narėms skiriamas sistemos kūrimo nacionaliniu lygmeniu finansavimas Kad iš Išorės sienų fondo būtų suteikta parama kūrimo projektams užbaigti nacionaliniu lygmeniu, pagal Išorės sienų fondo 2011 m. programą ištekliai buvo smarkiai perskirstyti, siekiant jų skirti nacionaliniams SIS II projektams. Išorės sienų fondo lėšos, numatytos Bendrijos veiksmams, skirtos aštuonioms valstybėms narėms, kurių 2011 m. metinėse programose nebuvo galima numatyti lėšų papildomiems poreikiams. Šie projektai pradėti įgyvendinti 2011 m. pabaigoje ir dauguma jų buvo užbaigti iki 2012 m. pabaigos. Be to, Komisija padarė viską, kas būtina, kad 2013 m. pradžioje būtų paskelbtas kvietimas teikti paraiškas ir valstybės narės galėtų prašyti papildomų įnašų pagal nauja redakcija išdėstytų perkėlimo teisės aktų bendrą 16 straipsnį. Iš viso skirta 13 mln. EUR asignavimų, o 715 000 EUR įtvirtinta kaip viršutinė riba vienai valstybei narei (bendras finansavimas iš nacionalinių išteklių turi sudaryti 25 %). 3.2. Operacijų valdymas 3.2.1. Didelės apimties IT sistemų laisvės, saugumo ir teisingumo erdvėje operacijų valdymo agentūra (EU-LISA) Ataskaitiniu laikotarpiu labai suaktyvėjo EU-LISA steigimo parengiamoji veikla [10] (visų pirma darbuotojų įdarbinimas, laikinų patalpų įrengimas, pagrindinių dokumentų, pvz., 2012 ir 2013 m. darbo programos ir derybų dėl susitarimų su priimančiosiomis valstybėmis narėmis ir asocijuotosiomis šalimis, užbaigimas). Remdamasi Komisijos atliktu parengiamuoju darbu Agentūra ėmėsi vykdyti savo pagrindines pareigas nuo 2012 m. gruodžio 1 d. Šiomis aplinkybėmis lapkričio 29–30 d. Taline surengtas trečias valdybos posėdis, kuriame dalyvavo Krumas Garkovas, kuris nuo 2012 m. lapkričio 1 d. eina EU-LISA vykdomojo direktoriaus pareigas. Pirmasis SIS II patariamosios grupės posėdis įvyko 2012 m. birželio 6–7 d. Kitas posėdis vyks 2013 m. sausio mėn. EU-LISA pradės vykdyti su SIS II operacijų valdymu susijusią veiklą, kai tik SIS II pradės veikti. 3.2.2. SIS II perėjimas Pagrindinis už sistemos sukūrimą atsakingas rangovas moko C.SIS darbuotojus valdyti SIS II operacijas, kad pirmoje 2013 m. pusėje būtų galima perduoti SIS II darbinės aplinkos valdymą C.SIS/EU-LISA darbuotojams. Operatyvinio vadovo projektas nuolat tobulinamas, siekiant užbaigti jį rengti kartu su valstybėmis narėmis iki 2013 m. sausio mėn. Pagal EU-LISA nustatytą planą operacijų valdymo ir Komisijos vykdomų operacijų valdymo aspektų perdavimas EU-LISA vyks trimis etapais ir bus užbaigtas 2013 m. gegužės mėn. 3.3. Projekto valdymas 3.3.1. Bendro projekto valdyba (BPV) BPV toliau konsultavo įvairiais su centrine sistema susijusiais klausimais ir užtikrino dar didesnį centrinio ir nacionalinių SIS II projektų nuoseklumą. Šiuo ataskaitiniu laikotarpiu reguliarių rotacijos tvarka Tarybai pirmininkaujančios valstybės narės, Komisijos, kelių valstybių narių ekspertų (įskaitant vieną naują ekspertą, kurį paskyrė Estija) ir pagrindinių Komisijos rangovų posėdžių tema buvo išsamus bandymas ir Suomijos patirtų problemų sprendimas. Suomijos nacionalinio projekto valdymo grupė dalyvavo BPV posėdžiuose ad hoc pagrindu. Šiuo ataskaitiniu laikotarpiu įvyko dvidešimt trys plenariniai Bendro projekto valdybos posėdžiai. 3.3.2. SIS-VIS komitetas (SIS II) 2012 m. liepos–gruodžio mėn. įvyko penki SIS-VIS komiteto posėdžiai, kuriuose patvirtinti keli svarbūs migracijos ir bandymų dokumentai. Be reguliariai rengiamų SIS-VIS komiteto posėdžių, vyksta komiteto darbo grupių posėdžiai ir praktiniai seminarai, kuriuose dalyvauja valstybių narių ekspertai ir kuriuose aptariami išsamūs techniniai klausimai. Paprastai šiuose posėdžiuose sprendžiami su konkrečiomis projekto užduotimis susiję klausimai: – Bandymų patariamoji grupė (angl. TAG) SIS-VIS komitetui teikia nuomonę dėl bandymų organizavimo, atlikimo ir rezultatų aiškinimo. Per ataskaitinį laikotarpį surengta vienuolika šios grupės posėdžių. – Keitinių valdymo komitetas konsultuoja prašymų padaryti pakeitimus, apie kuriuos pranešta, įgyvendinimo klasifikavimo, kvalifikavimo ir jų galimo poveikio klausimais. Kai 2010 m. buvo peržiūrėti SIS II programos techniniai reikalavimai, buvo išaiškinta, kad specifikacijos liks įšaldytos, kol SIS II sistema pradės veikti. Todėl 2011 m. šios darbo grupės, kuri, be kita ko, teikia ataskaitas SIS-VIS komitetui, posėdžių nesurengta. Vis dėlto 2012 m. valstybės narės ir Komisija peržiūrėjo ir atnaujino Keitinių valdymo komiteto darbo tvarkos taisykles, kad valstybės narės galėtų įvertinti, ar planuojami jų nacionalinių sistemų pakeitimai yra suderinami su centrine sistema. 2012 m. surengti penki šios darbo grupės posėdžiai. – Perėjimo ekspertų grupė (PEG) yra ad hoc grupė, kurią sudaro valstybių narių ekspertai, Komisijos projekto grupės nariai, sistemos valdytojas po paleidimo ir pagrindinis rangovas. Ši ekspertų grupė rengia išsamius įvairius perėjimo bendruosius bandymus ir jų atlikimo ataskaitas. Ataskaitiniu laikotarpiu surengta vienuolika posėdžių. 3.3.3. Planavimas ir koordinavimas nacionaliniu lygmeniu Komisija reguliariai rengė valstybių narių nacionalinių projektų vadovų (NPV) posėdžius, kad būtų galima išsamiai keistis informacija apie visą veiklą, susijusią su bendra projekto padėtimi. Taip pat šiuo ataskaitiniu laikotarpiu ji pirmiausia rūpinosi bendru tvarkaraščiu, bandymais, perkėlimu į SIS II, SIS II praktiniu vadovu ir SIS II grupės ataskaitomis. Šiuo ataskaitiniu laikotarpiu surengti penki nacionalinių projektų vadovų posėdžiai. 3.3.4. Taryba Komisija taip pat reguliariai pranešdavo visoms atitinkamoms Tarybos tarnyboms apie SIS II projekto įgyvendinimą, įskaitant tvarkaraštį ir biudžeto aspektus. Vyraujant konstruktyviai atmosferai parengiamuoju lygmeniu išaiškinta keletas su centriniu projektu susijusių techninių, teisinių ir biudžetinių klausimų. Prireikus Komisija ir atitinkamos valstybės narės, be posėdžių, palaikė ryšius kitais kanalais, pvz., keisdamosi raštais. Kiekviename iš trijų TVR tarybos posėdžių, surengtų rotacijos tvarka Tarybai pirmininkaujant Kiprui, Komisija pateikė informacijos apie SIS II padėtį. Komisija su projektu susijusį darbą nacionaliniu lygmeniu dirbantiems kolegoms kiekvieną savaitę išplatina trumpą ataskaitą, kurioje pateikiama techninių pokyčių santrauka. 3.3.5. Europos Parlamentas Europos Parlamentas toliau rėmė SIS II ir panaikino išlygą dėl dalies SIS II projektui skirtų kreditų 2012 m. ES bendrajame biudžete. Siekdama visiško skaidrumo Komisija informuoja Europos Parlamentą apie įvairius SIS II kūrimo aspektus, teikdama daugiau informacijos nei vien privalomas ataskaitas, teiktinas remiantis teisės aktais ir Tarybos išvadomis. Naujausia informacija apie SIS II projektą buvo teikiama Piliečių laisvių, teisingumo ir vidaus reikalų komitetui ir, be to, 2012 m. lapkričio 19–22 d. plenarinėje sesijoje, kurioje buvo diskutuojama apie pasiūlytą nauja redakcija išdėstytą migracijos teisės aktą, Europos Parlamentui pateikta naujausia informacija apie SIS II padėtį. 3.3.6. Rizikos valdymas Komisija atidžiai stebi riziką, kylančią įgyvendinant SIS II projektą. Jai tai daryti padeda kokybės užtikrinimo rangovas. Kiekvienu atveju, kai kyla rizika, parengiamas konkretus rizikos mažinimo planas, kuriame aiškiai nustatomos rizikos valdymo priemonės, kurių reikia imtis. Nustatytos rizikos faktorių sąrašas atnaujinamas kiekvieną savaitę; apie jį kiekvieną mėnesį diskutuojama su Bendro projekto valdyba. Pagrindiniai rizikos faktoriai ataskaitiniu laikotarpiu buvo šie: · valstybių narių pasirengimas (galutinių vartotojų programos) ir, svarbiausia, plano B įgyvendinimas Suomijoje laiku; · ribotas laikas dėl nenumatytų atvejų koreguoti perėjimo tvarkaraštį. 3.3.7. SIS II informacinė kampanija SIS II veikimo pradžioje Komisija, vadovaudamasi SIS II teisiniu pagrindu ir bendradarbiaudama su nacionalinėmis duomenų apsaugos institucijomis ir Europos duomenų apsaugos priežiūros pareigūnu, pradeda vykdyti informavimo kampaniją, kurios metu visuomenė informuojama apie jos tikslus, saugomus duomenis, prieigą turinčias institucijas ir asmenų teises.[11] 2012 m. rugsėjo mėn. sparčiau vyko bandymų parengiamieji darbai. Komisija pasiūlė kiekvienai valstybei narei paskirti asmenį ryšiams, kuris būtų atsakingas už bandymų koordinavimą nacionaliniu lygmeniu ir įtraukė į šį procesą nacionalines duomenų apsaugos institucijas ir Europos duomenų apsaugos priežiūros pareigūną. Remdamasi ankstesniu bendradarbiavimu su valstybėmis narėmis Komisija sudarė sutartis dėl pagrindinių dalykų (lankstinuko, plakato ir trumpo vaizdo klipo). Valstybės narės bus atsakingos už šios informacinės medžiagos platinimą pagal poreikius (sienos perėjimo punktuose, policijos nuovadose, konsulatuose ir pan.). 4. Kito ataskaitinio laikotarpio prioritetai Per kitą ataskaitinį laikotarpį bus vykdoma devynių pagrindinių sričių veikla: · iki 2013 m. sausio pabaigos penkios valstybės narės, kurios turėjo pakartoti bandymą, turi užbaigti išsamų bandymą, · iki 2013 m. vasario pradžios turi būti užbaigti SIRENE funkciniai bandymai (kiek tai susiję su valstybių narių atsakomybės sritimis), · valstybės narės turi pranešti apie savo teisinį ir techninį pasirengimą tvarkyti SIS II duomenis ir keistis papildoma informacija, · prieš pradedant veikti SIS II turi būti priimtas atnaujintas Komisijos įgyvendinimo sprendimas dėl SIRENE vadovo ir kitos SIS II įgyvendinimo priemonės, · realiuoju laiku turi būti perkelti duomenys iš SIS 1+ į SIS II; tai numatyta atlikti 2013 m. sausio 22 d. – kovo 27 d., · SIS II veikimo pradžia (preliminariai suplanuota 2013 m. kovo 27 d., bet priklauso nuo tolesnio Tarybos sprendimo dėl galutinės datos), · SIS II pradėjus veikti numatytas 30 dienų intensyvaus stebėjimo laikotarpis, · turi būti pradėta SIS II informacinė kampanija, · SIS II turi būti perduota EU-LISA. 5. Išvada Dėl visų suinteresuotųjų subjektų tikslinio požiūrio buvo sėkmingai išspręstos ataskaitiniu laikotarpiu kilusios problemos, todėl SIS II tvarkaraštis liko nepakitęs ir, kaip planuota, sistema galės pradėti veikti 2013 m. pirmą ketvirtį. 2013 m. pradžioje užbaigus išsamų bandymą bus užbaigta bandymų, kurių tikslas – išbandyti visą sistemą, serija. Todėl SIS II projektas netrukus turėtų priartėti prie galutinio etapo – faktinio duomenų perkėlimo iš SIS 1+ į SIS II. Galutinis perėjimas į SIS II laiku, įskaitant sprendimo dėl perėjimo datos priėmimą, yra svarbiausias kito ataskaitinio laikotarpio (2013 m. sausio–birželio mėn.) prioritetas. Biudžeto vykdymas || 2002 m. – 2012 m. gruodžio mėn. || 2012 m. sausio – gruodžio mėn. (EUR) Įsipareigojimai || Mokėjimai || Įsipareigojimai || Mokėjimai Kūrimas (HP/„Stéria“) || 85 530 668 || 70 792 838 || 4 937 621 || 19 720 697 Kūrimas („Atos“) || 3 921 248 || 3 301 041 || 386 207 || 2 036 541 Aptarnavimas ir kokybės užtikrinimas || 15 852 914 || 12 612 386 || 2 760 645 || 3 119 889 Tinklas || 45 335 129 || 30 375 617 || 6 809 121 || 5 392 500 Pasirengimas operacijų valdymui || 12 986 242 || 9 309 334 || 4 020 348 || 2 232 031 Saugumas || 1 358 310 || 386 914 || 0 || 169 202 Tyrimai ir (arba) konsultacijos || 1 064 410 || 963 207 || 103 279 || 20 947 Informacijos kampanija || 183 943 || 33 373 || 150 570,38 || 0 Ekspertų komandiruočių išlaidos || 1 384 780 || 582 711 || 181 494 || 266 134 Kitos || 14 874 || 14 874 || 0 || 0 IŠ VISO: || 167 632 518 || 128 372 295 || 19 349 285 || 32 957 941 SIS-VIS komiteto (SIS II) ir darbo grupės posėdžiai a) Ataskaitiniu laikotarpiu vykę posėdžiai 2012 m. LIEPOS MĖN. 4, 10, 18, 24 d. || SIS II bendro projekto valdyba 26 d. || SIS II nacionalinių projektų vadovų posėdis 26 d. || SIS-VIS komitetas (SIS II techninės sudėties posėdis) 3, 10, 17, 24, 31 d. || SIS II bandymų patariamosios grupės posėdis (Bandymų patariamoji grupė) 5, 18 d. || SIS II PEG posėdis 2012 m. RUGPJŪČIO MĖN. 1, 8, 22, 29 d. || SIS II bendro projekto valdyba || || 7, 14, 21, 28 d. || SIS II bandymų patariamosios grupės posėdis (Bandymų patariamoji grupė) 2012 m. RUGSĖJO MĖN. 5, 13, 19, 25 d. || SIS II bendro projekto valdyba 27 d. || SIS-VIS komitetas (SIS II techninės sudėties posėdis) 27 d. || SIS II nacionalinių projektų vadovų posėdis 4, 11 d. || SIS II bandymų patariamosios grupės posėdis (Bandymų patariamoji grupė) 6 d. || Perėjimo į SIS II praktinis seminaras 20, 26 d. || SIS II PEG posėdis 2012 m. SPALIO MĖN. 3, 10, 24, 30 d. || SIS II bendro projekto valdyba 26 d. || SIS-VIS komitetas (SIS II techninės sudėties posėdis) 26 d. || SIS II nacionalinių projektų vadovų posėdis 11, 18, 25 d. || SIS II PEG posėdis 2012 m. LAPKRIČIO MĖN. 6, 14, 21, 28 d. || SIS II bendro projekto valdyba 14, 23 d. || SIS-VIS komitetas (SIRENE / SIS II techninės sudėties posėdis) 23 d. || SIS II nacionalinių projektų vadovų posėdis 7, 14, 22, 29 d. || SIS II PEG posėdis 30 d. || SIS II PEG posėdis 2012 m. GRUODŽIO MĖN. 5, 12, 19 d. || SIS II bendro projekto valdyba 14 d. || SIS-VIS komitetas (SIS II techninės sudėties posėdis) 14 d. || SIS II nacionalinių projektų vadovų posėdis 6, 13 d. || SIS II PEG posėdis 6, 13 d. || SIS II PEG posėdis SIS-VIS komiteto (SIS II) ir darbo grupės posėdžiai b) Preliminariai suplanuoti kito ataskaitinio laikotarpio posėdžiai 2013 m. SAUSIO MĖN. 9, 16, 23, 30 d. || SIS II bendro projekto valdyba 24 d. || SIS-VIS komitetas (SIS II techninės sudėties posėdis) 24 d. || SIS II nacionalinių projektų vadovų posėdis 10, 17, 24, 31 d. || SIS II PEG posėdis 2013 m. VASARIO MĖN. 6, 13, 20, 27 d. || SIS II bendro projekto valdyba 26 d. || SIS-VIS komitetas (SIS II techninės sudėties posėdis) 26 d. || SIS II nacionalinių projektų vadovų posėdis 7, 14, 21, 28 d. || SIS II PEG posėdis 2013 m. KOVO MĖN. 6, 13, 20, 27 d. || SIS II bendro projekto valdyba 27 d. || SIS-VIS komitetas (SIS II techninės sudėties posėdis) 27 d. || SIS II nacionalinių projektų vadovų posėdis 7, 14, 21 d. || SIS II PEG posėdis 2013 m. BALANDŽIO MĖN. 3, 10, 17, 24 d. || SIS II bendro projekto valdyba 26 d. || SIS-VIS komitetas (SIS II techninės sudėties posėdis) 26 d. || SIS II nacionalinių projektų vadovų posėdis 4, 11, 18, 25 d. || SIS II PEG posėdis 2013 m. GEGUŽĖS MĖN. 8, 15, 22, 29 d. || SIS II bendro projekto valdyba 30 d. || SIS-VIS komitetas (SIS II techninės sudėties posėdis) 30 d. || SIS II nacionalinių projektų vadovų posėdis 16 , 23 , 3 d. || SIS II PEG posėdis 2013 m. BIRŽELIO MĖN. 5 , 12 , 19, 26 d. || SIS II bendro projekto valdyba 28 d. || SIS-VIS komitetas (SIS II techninės sudėties posėdis) 28 d. || SIS II nacionalinių projektų vadovų posėdis 6 , 13 , 20, 27 d. || SIS II PEG posėdis [1] 2008 m. spalio 24 d. Tarybos reglamentas (EB) Nr. 1104/2008 dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II) (OL L 299, 2008 11 8, p. 1). [2] 2008 m. spalio 24 d. Tarybos sprendimas 2008/839/TVR dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II) (OL L 299, 2008 11 8, p. 1). [3] SIRENE (angl. Supplementary Information Request at National Entry) biurų keitimosi papildoma informacija bandymas (Tarybos reglamento (EB) Nr. 1104/2008 (OL L 299, 2008 11 8) ir Tarybos reglamento 2008/839/TVR (OL L 299, 2008 11 8) bendro 9 straipsnio 1 dalis. [4] Steria sujungimo priemonė. [5] Europos Parlamento ir Tarybos reglamento (EB) Nr. 1987/2006 dėl antrosios kartos Šengeno informacinės sistemos (SIS II) sukūrimo, veikimo ir naudojimo (OL L 381, 2006 12 28, p. 4) 55 straipsnis ir 2007 m. birželio 12 d. Tarybos sprendimo 2007/533/TVR dėl antrosios kartos Šengeno informacinės sistemos (SIS II) sukūrimo, veikimo ir naudojimo (OL L 205, 2007 8 7, p. 63) 71 straipsnis. [6] 2008 m. spalio 24 d. Tarybos reglamento (EB) Nr. 1104/2008 (OL L 299, 2008 11 8) ir 2008 m. spalio 24 d. Tarybos sprendimo 2008/839/TVR (OL L 299, 2008 11 8) bendro 10 straipsnio 3 dalis. [7] 2012 m. gruodžio 20 d. Tarybos reglamentas (ES) Nr. 1272/2012 dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II) (OL L 359, 2012 12 29, p. 21) ir 2012 m. gruodžio 20 d. Tarybos reglamentas (ES) Nr. 1273/2012 dėl perėjimo iš Šengeno informacinės sistemos (SIS 1+) į antrosios kartos Šengeno informacinę sistemą (SIS II) (OL L 359, 2012 12 29, p. 32). [8] SIS-VIS reguliavimo komitetas įsteigtas remiantis Reglamento (EB) Nr. 1987/2006 (OL L 381, 2006 12 28) ir Tarybos sprendimo 2007/533/TVR (OL L 205, 2007 8 7) bendru 51 straipsniu. [9] Tarybos reglamento (EB) Nr. 1987/2006 (OL L 381, 2006 12 28) ir Tarybos sprendimo 2007/533/TVR (OL L 205, 2007 8 7) bendras 4 straipsnis. [10] 2011 m. spalio 25 d. Europos Parlamento ir Tarybos reglamentas (ES) Nr. 1077/2011, OL L 286, 2011 11 1, p. 1). [11] Reglamento (EB) Nr. 1987/2006 (OL L 381, 2006 12 28) ir Tarybos sprendimo 2007/533/TVR (OL L 205, 2007 8 7) bendras 19 straipsnis.